Danske Bank i Nygade i Brønderslev var mandag eftermiddag udsat for røveri. Nordjyllands Politi fik anmeldelsen kl. 16.22, hvor to mænd med koben brød ind i banken og stak af med et endnu ukendt kontantbeløb. - Der blev ikke sagt et ord derinde, men der er en indirekte trussel idet røverne bryder en dør op, er maskerede og har koben med. På den måde er de fysisk overlegne, siger vagtchef ved Nordjyllands Politi, Henrik Beck. Udover bankpersonalet var der enkelte vidner uden for banken, men det gik meget stærkt, og derfor er signalementet af røverne meget sparsomt. De beskrives som iført mørkt tøj, og på en af røvernes trøje var der røde eller hvide aftegninger. Kort efter røveriet fik politiet anmeldelse om en bilbrand i Tylstrup, og det formodes, at der er sammenhæng mellem bilen og røveriet. - Vi kan selvfølgelig ikke være sikre, men det er højest sandsynlig, at det har noget med hinanden at gøre. Man ser tit, at røvere kører få kilometer, hvorefter de sætter ild til flugtbilen, siger Henrik Beck.
To mænd med koben røvede Danske Bank i Brønderslev mandag eftermiddag.